CELEX: 
Language: fi
Date: 2020-09-18 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston asetuksen (EU) 2017/2402 täydentämisestä Euroopan arvopaperimarkkinaviranomaisen arvopaperistamisrekistereiltä perimien maksujen osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Euroopan parlamentin ja neuvoston asetus (EU) 2017/2402
                  1
               , jäljempänä ’arvopaperistamisasetus’, julkaistiin Euroopan unionin virallisessa lehdessä 12 päivänä joulukuuta 2017. Arvopaperistamisasetuksen 3 luvussa luodaan kehys arvopaperistamisrekistereille, jotka keräävät kaikki asiaankuuluvat tiedot tietystä arvopaperistamisvälineestä. Tällä kehyksellä tarjotaan yksi ainoa valvottu tietolähde, jolla helpotetaan sitä, että sijoittajat saavat luotettavia tietoja asianmukaisen huolellisuuden noudattamiseksi. Euroopan arvopaperimarkkinaviranomainen, jäljempänä ’ESMA’, rekisteröi arvopaperistamisrekisterit ja valvoo niitä.
            
            
               Arvopaperistamisasetuksen 16 artiklan 2 kohdassa komissiolle siirretään valta antaa delegoitu säädös, jossa määritellään tarkemmin ESMAn arvopaperistamisrekistereiltä veloittamien maksujen tyyppi, maksujen perimisperusteet ja maksutapa.
            
            
               Tämän delegoidun säädöksen säännökset perustuvat ESMAn kokemukseen asetuksen (EU) N:o 648/2012
                  2
               , jäljempänä ’Euroopan markkinarakenneasetus’, ja asetuksen (EU) 2015/2365
                  3
               , jäljempänä ’arvopapereilla toteutettavista rahoitustoimista annettu asetus’, mukaisesta kauppatietorekisterien rekisteröinnistä ja valvonnasta, joten ne ovat näiden kahden asetuksen maksuja koskevien säännösten mukaisia.
            
            
               ESMA veloittaa arvopaperistamisasetuksen 16 artiklan 1 kohdan mukaisesti arvopaperistamisrekistereiltä maksuja, jotka ovat oikeassa suhteessa arvopaperistamisrekisterin liikevaihtoon, ja niillä katetaan kokonaan ESMAlle arvopaperistamisrekisterien rekisteröinnistä, tunnustamisesta ja valvonnasta aiheutuvat välttämättömät kustannukset. Kyseisten maksujen olisi katettava myös korvaukset kaikista kustannuksista, joita toimivaltaisille viranomaisille voi aiheutua ESMAn niille siirtämistä tehtävistä. Jos kauppatietorekisteri on jo rekisteröity Euroopan markkinarakenneasetuksen tai arvopapereilla toteutettavista rahoitustoimista annetun asetuksen nojalla, maksuja tulisi mukauttaa siten, että ne vastaavat ainoastaan niitä lisäkuluja, joita aiheutuu arvopaperistamisasetuksen mukaiseen arvopaperistamisrekisterien rekisteröinnistä, tunnustamisesta ja valvonnasta.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Komissio pyysi 31 päivänä tammikuuta 2018 ESMAlta teknistä lausuntoa arvopaperistamisrekistereiltä veloitettavista maksuista. ESMA julkaisi kuulemisasiakirjan 23 päivänä maaliskuuta. Kuuleminen päättyi 23 päivänä toukokuuta, ja ESMA sai vastaukset viideltä yhteisöltä. Asiaa koskeva julkinen kuulemistilaisuus järjestettiin 13 päivänä huhtikuuta. ESMA antoi lausuntonsa komissiolle 31 päivänä lokakuuta 2018.
            
            
               Julkiseen kuulemiseen vastasi viisi vastaajaa, jotka kannattivat ehdotettua maksurakennetta laajasti. Tämän vuoksi loppusäännökset muistuttavat läheisesti ESMAn kuulemisasiakirjassa ehdotettuja säännöksiä. 
            
            
               Komissio kuuli 27 päivänä helmikuuta 2020 Euroopan arvopaperikomitean asiantuntijaryhmää ESMAn antamasta teknisestä lausunnosta ja tämän delegoidun säädöksen sisällöstä. Asiantuntijaryhmä puolsi komission esittämää lähestymistapaa. 
            
            
               3.VAIKUTUSTENARVIOINTI
            
            
               Komissio on ottanut kaikilta osin huomioon ESMAn teknisen lausunnon, ja se on arvopaperistamisasetuksen 16 artiklan 2 kohdan mukaisesti antanut tämän delegoidun säädöksen arvopaperistamisrekistereiltä perittävien maksujen tyypeistä, maksujen perimisen perusteista, maksujen määrästä ja perimistavasta. Tämä delegoitu säädös on täysin ESMAn teknisen lausunnon mukainen.
            
            
               Arvopaperistamisasetuksen mukaisesti valvontamaksujen keräämisen kaksi pääperiaatetta ovat 1) oikeasuhteisuus arvopaperistamisrekisterin liikevaihtoon nähden ja 2) ESMAn kustannusten kattaminen kokonaisuudessaan. ESMAn lausunto maksujen tyypeistä, niiden määrien määrittämisestä ja niiden perimistavoista perustuu ESMAn nykyiseen budjettikehykseen ja komission delegoidun asetuksen (EU) N:o 1003/2013
                  4
                ja komission delegoidun asetuksen (EU) 2019/360
                  5
                mukaiseen lähestymistapaan. Tämän vuoksi tässä delegoidussa säädöksessä esitetään ESMAn ehdotuksen mukaisesti seuraavia: i) rekisteröintimaksut, joilla katetaan ESMAlle uusien arvopaperistamisrekisterien rekisteröinnistä aiheutuvat kertaluonteiset kustannukset, ii) rekisteröinnin laajentamisesta perittävät maksut, joilla katetaan ESMAlle arvopaperistamisrekisterien rekisteröinnistä aiheutuvat kertaluonteiset kustannukset mutta joissa otetaan huomioon Euroopan markkinarakenneasetuksen mukaisesti jo rekisteröidyn rekisterin tekemän hakemuksen käsittelemisestä saatavat synergiaedut; ja iii) valvontamaksut, joilla katetaan ESMAn vuoden aikana harjoittaman jatkuvan valvonnan kustannukset.
            
            
               Vaikutustenarvioinnin perustana on näin ollen arvio ESMAn kustannuksista ja menetelmistä, joilla nämä kustannukset jaetaan arvopaperistamisrekisterien kesken, ottaen huomioon, että ESMA on ehdotuksissaan pyrkinyt siihen, että ne ovat arvopapereilla toteutettavista rahoitustoimista annetun asetuksen ja Euroopan markkinarakenneasetuksen nykyisten maksuja koskevien säännösten mukaisia. 
            
            
               Uudesta rekisteröinnistä perittävät maksut 
            
            
               Alun perin ESMA harkitsi poikkeamista aiemmista Euroopan markkinarakenneasetuksen ja arvopapereilla toteutettavista rahoitustoimista annetun asetuksen mukaisista teknisistä lausunnoistaan ja ehdotti kuulemisasiakirjassaan uutta kiinteää 100 000 euron arvopaperistamisrekisterikohtaista rekisteröintimaksua. Osassa kuulemisesta saadusta palautteessa kuitenkin korostettiin, että tällainen rekisteröintimaksurakenne asettaisi epätasa-arvoiseen asemaan sellaiset pienemmät yritykset, joiden ennakoitu liikevaihto on pienempi. Näin ollen ESMA totesi, että arvopaperistamisasetuksen 16 artiklan 1 kohdan sanamuotoa voitaisiin tulkita siten, että siinä edellytetään, että kaikkien ESMAn maksujen (rekisteröintimaksut ja vuotuiset maksut) on oltava oikeassa suhteessa kyseisen arvopaperistamisrekisterin liikevaihtoon. 
            
            
               ESMA on sen vuoksi muuttanut teknistä lausuntoaan niin, että se on Euroopan markkinarakenneasetuksen ja arvopapereilla toteutettavista rahoitustoimista annetun asetuksen mukaisten olemassa olevien järjestelyjen mukainen ja että siinä käytetään pienen liikevaihdon rekisterien ja suuren liikevaihdon rekisterien välistä maksunjakoa (eli yrityksillä, jotka tarjoavat sekä ydin- että oheisarvopaperistamisrekisteripalveluja, on suuri liikevaihto ja yrityksillä, jotka tarjoavat ainoastaan ydinarvopaperistamisrekisteripalveluja, on pieni liikevaihto). Tämä merkitsisi ESMAn aiemman teknisen lausunnon mukaisesti rekisteröintimaksua, joka olisi 100 000 euroa suuren liikevaihdon rekisterien osalta ja 65 000 euroa pienen liikevaihdon rekisterien osalta.
            
            
               Kannustimiin liittyvien ongelmien välttämiseksi ESMA on myös täsmentänyt teknisessä lausunnossaan, että jos palvelujen tarjonnassa tapahtuu olennainen muutos (eli jos luokitus muuttuu pienestä liikevaihdosta suureen liikevaihtoon), jonka seurauksena arvopaperistamisrekisteriltä perittäisiin alun perin maksettua rekisteröintimaksua suurempi rekisteröintimaksu, ESMA perii alun perin maksetun rekisteröintimaksun ja kyseisestä olennaisesta muutoksesta johtuvan suuremman sovellettavan rekisteröintimaksun välisen erotuksen. ESMA totesi, että tämä järjestely on Euroopan markkinarakenneasetuksen ja arvopapereilla toteutettavista rahoitustoimista annetun asetuksen mukaisten maksujärjestelyjen mukainen.
            
            
               Rekisteröinnin laajentamisesta perittävät maksut 
            
         
         
            
               Yritykset, jotka on jo rekisteröity kauppatietorekistereiksi Euroopan markkinarakenneasetuksen tai arvopapereilla toteutettavista rahoitustoimista annetun asetuksen nojalla, voivat arvopaperistamisasetuksen mukaisesti hakea rekisteröinnin laajentamista yksinkertaistetulla hakemuksella.
            
            
               Vaikka ESMAlla ei ole aikaisempaa kokemusta rekisteröinnin laajentamisen kustannusten arvioimisesta, se olettaa, että rekisteröinnin laajentamisen menoarviot perustuisivat seuraaviin tekijöihin: i) rekisteröinnin laajentaminen vie vähemmän aikaa kuin uusi arvopaperistamisasetuksen mukainen rekisteröinti, ii) arvopaperistamisasetuksella käyttöön otetut yksityiskohtaiset lisävaatimukset voivat aiheuttaa ESMAlle lisätyötä, kunnes rekisteri ja ESMA ovat päässeet yhteisymmärrykseen, ja iii) rekisteröinnin laajentamista koskeva hakemus edellyttäisi, että hakija toimittaa noin 80 prosenttia niistä asiakirjoista, jotka se olisi toimittanut hakiessaan ensimmäistä rekisteröintiä. 
            
            
               Edellä esitettyjen tekijöiden perusteella ESMA siis arvioi, että rekisteröintihakemuksen laajentamisesta sille aiheutuvat kustannukset olisivat noin puolet uuden rekisteröintihakemuksen arvioinnista aiheutuvista kustannuksista eli noin 0,33 kokoaikaista työntekijää. Tällainen maksu vastaa ESMAn arvopapereilla toteutettavista rahoitustoimista annetun asetuksen mukaisista maksuista antamassa teknisessä lausunnossa esitettyä arviota.
            
            
               Kun tätä arviota 0,33 kokoaikaisesta työntekijästä sovelletaan ESMAn valvonnan talousarvioon, tulokseksi saadaan ehdotus 53 000 euron rekisteröintimaksusta kauppatietorekistereille, jotka pyrkivät laajentamaan ESMAn rekisteröintiään kattamaan arvopaperistamisasetuksen mukaiset arvopaperistamisrekisteripalvelut.
            
            
               Toimitettuaan tämän ehdotuksen julkiseen kuulemiseen ja saatuaan vastaajilta pääosin myönteistä palautetta ESMA on antanut seuraavan lopullisen lausunnon: suuren liikevaihdon yritykseksi luokiteltujen yritysten osalta rekisteröinnin laajentamisesta perittävä maksu olisi 50 000 euroa (eli 50 prosenttia suuren liikevaihdon hakijoiden uudesta rekisteröinnistä perittävästä maksusta, joka on 100 000 euroa). Pienen liikevaihdon yritykseksi luokiteltujen yritysten osalta rekisteröinnin laajentamisesta perittävä maksu olisi 32 500 euroa (eli 50 prosenttia pienen liikevaihdon hakijoiden uudesta rekisteröinnistä perittävästä maksusta, joka on 65 000 euroa).
            
            
               Rekisteröintimaksut siinä tapauksessa, että hakemukset jätetään samanaikaisesti Euroopan markkinarakenneasetuksen ja/tai arvopapereilla toteutettavista rahoitustoimista annetun asetuksen sekä arvopaperistamisasetuksen mukaisesti
            
            
               ESMAn mielestä on kohtuutonta, että yritys maksaisi saman rekisteröintimaksun jokaisella kerralla hakiessaan rekisteröintiä samanaikaisesti Euroopan markkinarakenneasetuksen ja/tai arvopapereilla toteutettavista rahoitustoimista annetun asetuksen sekä arvopaperistamisasetuksen nojalla. Toisin sanoen ESMA on pyrkinyt välttämään sitä, että yritys maksaisi enemmän samanaikaisista hakemuksista kuin se maksaisi siinä tapauksessa, että se rekisteröityisi ensimmäisen kerran Euroopan markkinarakenneasetuksen ja/tai arvopapereilla toteutettavista rahoitustoimista annetun asetuksen nojalla, ja hakisi sen jälkeen rekisteröinnin laajentamista arvopaperistamisasetuksen nojalla. 
            
            
               Tällaisen ristiriidan välttämiseksi ESMA on ehdottanut, että jos yritys hakee samanaikaisesti rekisteröintiä Euroopan markkinarakenneasetuksen tai arvopapereilla toteutettavista rahoitustoimista annetun asetuksen ja arvopaperistamisasetuksen nojalla, hakijan olisi maksettava i) täysimääräinen Euroopan markkinarakenneasetuksen tai arvopapereilla toteutettavista rahoitustoimista annetun asetuksen mukainen maksu (tapauksen mukaan) ja ii) arvopaperistamisasetuksen mukainen rekisteröinnin laajentamisesta perittävä maksu arvopaperistamisasetuksen mukaisen uudesta rekisteröinnistä perittävän maksun sijaan. Siinä tapauksessa, että hakija rekisteröityy samanaikaisesti tarjoamaan Euroopan markkinarakenneasetuksen ja arvopapereilla toteutettavista rahoitustoimista annetun asetuksen mukaisia palveluja ja arvopaperistamisrekisteripalveluja, ESMA ehdottaa, että hakija maksaisi täysimääräisen Euroopan markkinarakenneasetuksen mukaisen maksun, arvopapereilla toteutettavista rahoitustoimista annetun asetuksen mukaisen rekisteröinnin laajentamisesta perittävän maksun ja arvopaperistamisasetuksen mukaisen rekisteröinnin laajentamisesta perittävän maksun niin, että tämä järjestely perustellaan saaduilla synergiaeduilla. 
            
            
               Tämä ehdotus sai myönteisen vastaanoton, ja siksi se on sisällytetty ESMAn lopulliseen tekniseen lausuntoon sellaisenaan. 
            
            
               Vuotuiset valvontamaksut 
            
            
               Arvopapereilla toteutettavista rahoitustoimista annetun asetuksen nojalla aiemmin annetun teknisen lausunnon mukaisesti ESMA ehdotti, että sen vuotuiset valvontamaksut määritettäisiin ESMAn talousarviomenettelyn mukaisesti niin, että määrittämisessä otetaan huomioon kaikki toiminta, joka johtaa arvopaperistamisasetukseen liittyviin valvontatoimiin. Tällainen lähestymistapa edellyttäisi näin ollen i) liikevaihdon määrän konkreettista määrittämistä, ii) valvonnan vähimmäismaksujen määrittämistä ja iii) ensimmäisen vuoden valvontamaksujen määrittämistä. 
            
            
               i) Sovellettavan liikevaihdon määrittäminen 
            
            
               Arvopapereilla toteutettavista rahoitustoimista annetun asetuksen ja Euroopan markkinarakenneasetuksen nojalla aiemmin antamiensa lausuntojen mukaisesti ESMA on katsonut, että arvopaperistamisasetuksen 16 artiklan 1 kohtaa sovellettaessa käsitteen ’liikevaihto’ olisi perustuttava tulotietoihin. ESMA on vastaavasti ehdottanut, että vuotuisen liikevaihdon laskennassa käytettävällä käsitteellä ’tuotto’ olisi viitattava sekä arvopaperistamisasetukseen liittyvien ydinarvopaperistamisrekisteripalvelujen tarjoamisesta saataviin tuottoihin että oheisarvopaperistamisrekisteripalvelujen tarjoamisesta saataviin tuottoihin. ESMA on ehdottanut, että arvopaperistamisrekisterit esittäisivät finanssitileillään erikseen sen teknisessä lausunnossa luetellut eri tulovirtaluokat, jotta arvopaperistamisasetuksen (ydin- ja oheispalvelujen) tuotot voitaisiin tunnistaa sujuvasti ja täsmällisesti. 
            
            
               Julkiseen kuulemiseen osallistuneilla vastaajilla oli erilaisia näkemyksiä ESMAn ehdotuksesta. Jotkin vastaajat pyysivät lisäselvennystä käsitteeseen ’oheispalvelut’ ja sitä, että toisistaan erotetaan palvelut, joita yksinomaan arvopaperistamisrekisterit voivat tarjota, ja palvelut, joita muut markkinatoimijat voivat tarjota. Vastaajat olivat huolissaan siitä, että veloituksetta toimitettavien tietojen suuri laajuus antaisi muille markkinatoimijoille, kuten sijoittajille ja mahdollisille sijoittajille, mahdollisuuden saada tietoja, joita voitaisiin käyttää saamaan kilpailukyvyn kannalta edullinen asema arvopaperistamisrekistereihin nähden. Jotkut katsoivat, että ESMAn valvontatoimet liittyvät pääasiassa ydinpalvelujen valvontaan. 
            
            
               ESMA korosti näihin huolenaiheisiin puuttuakseen, että 17 artiklan 1 kohdassa olevaan yhteisöluetteloon ei näytä sisältyvän muita rekisteröityjä arvopaperistamisrekistereitä. Vaikka ammattimaiset sijoittajat tai mahdolliset sijoittajat voisivat saada merkittäviä tietoja arvopaperistamisrekistereistä, ei ole selvää, voisivatko nämä yhteisöt välittömästi kilpailla arvopaperistamismarkkinoiden rekisterien erityisluonteen ja -kokemuksen kanssa. ESMA ei myöskään katsonut, että se voisi toimeksiantonsa puitteissa määrittää arvopaperistamisrekisterien kykyä valvoa tai rajoittaa tiedot ilmoittavien yhteisöjen niille ilmoittamia tietoja tai sitä, miten tietojen käyttäjät myöhemmin käyttävät näitä tietoja. Lisäksi ESMA muistutti, että oheispalvelujen sisällyttämisellä sovellettavan liikevaihdon laskentaan on tarkoitus ottaa käyttöön mahdollisimman oikeasuhteinen lähestymistapa rekisteröityjen arvopaperistamisrekisterien keskuudessa. 
            
            
               Oheispalveluja koskevien yksityiskohtien osalta ESMA huomautti, että tällaisia arvopaperistamiseen liittyviä palveluja syntyisi, jos rekisteri käyttäisi tietoja, jotka tiedot ilmoittava yhteisö on toimittanut täyttääkseen arvopaperistamisasetuksen 7 ja 17 artiklan mukaiset julkistamisvaatimuksensa, ja loisi näistä tiedoista lisäpalveluja tai tuotteita, joihin ei sovelleta arvopaperistamisasetuksen 17 artiklan 1 kohdan veloituksettomuutta koskevia säännöksiä.
            
            
               ii) Valvonnan vähimmäismaksut
            
            
               ESMA katsoo, että valvonnan vuotuinen vähimmäismaksu on perusteltu, sillä ESMAn on järjestelmällisesti suoritettava tietty vähimmäismäärä valvontatoimia voidakseen hoitaa tehtävänsä (eli ESMAlla on kiinteitä kustannuksia). Sen vuoksi ESMA on ehdottanut, että arvopaperistamisrekisterin maksaman vuotuisen vähimmäismaksun olisi oltava sama kuin Euroopan markkinarakenneasetuksen ja arvopapereilla toteutettavista rahoitustoimista annetun asetuksen mukainen 30 000 euron vähimmäismaksu. ESMA korosti myös, että rekisteröintimaksujen yhteydessä käsiteltyjen synergiaetujen kaltaisia mahdollisia synergiaetuja ei todennäköisesti voida saavuttaa tällä tasolla. ESMA on siksi ehdottanut, että arvopaperistamisasetuksen mukaisen valvonnan vähimmäismaksun olisi oltava sama riippumatta siitä, onko yritys rekisteröitynyt uudeksi arvopaperistamisrekisteriksi tai laajentanut Euroopan markkinarakenneasetuksen mukaista rekisteröintiään siten, että se kattaa myös arvopaperistamisasetuksen mukaiset toiminnot. Tämä tarkoittaa sitä, että yhteisön, johon sovelletaan sekä Euroopan markkinarakenneasetuksen että arvopapereilla toteutettavista rahoitustoimista annetun asetuksen ja arvopaperistamisasetuksen mukaisia valvonnan vähimmäismaksuja, olisi maksettava kunkin asetuksen mukaiset valvonnan vähimmäismaksut (esimerkiksi 60 000 euroa, jos yhteisö on rekisteröity Euroopan markkinarakenneasetuksen tai arvopapereilla toteutettavista rahoitustoimista annetun asetuksen ja arvopaperistamisasetuksen mukaisesti, tai 90 000 euroa, jos yhteisö on rekisteröity kaikkien kolmen asetuksen mukaisesti).
            
            
               Vastaajat kannattivat ehdotusta yksimielisesti, joten ESMA ei ole muuttanut teknistä lausuntoaan tämän näkökohdan osalta.
            
            
               iii) Ensimmäisen vuoden valvontamaksut
            
         
         
            
               ESMA muistutti, että sen kokemuksen perusteella ensimmäisen vuoden valvontatoimet eivät ole suhteessa kyseisen arvopaperistamisrekisterin todelliseen toimintaan, vaan valvontatoimet ovat hyvin samanlaiset kaikkien rekisterien osalta. Sen vuoksi ESMA ehdotti, että vuonna 2020 rekisteröidyt arvopaperistamisrekisterit tai (vuodesta riippumatta) rekisteröintinsä ensimmäisellä kalenterivuodella olevat arvopaperistamisrekisterit maksaisivat ensimmäisen vuoden valvontamaksun, joka on yhtä suuri kuin kertoimella mukautettu rekisteröintimaksu. Kerroin kuvastaisi arvopaperistamisrekisterin rekisteröintipäivän ja vuoden lopun välisen jakson työpäivien määrää. ESMA ei erottelisi tässä tilanteessa yhteisöjä, joiden rekisteröinti on laajennettu, sillä sen myöhemmissä valvontatoimissa ei tehdä eroa uusien tai laajennettujen rekisteröintien välillä. Tämä on myös ESMAn arvopapereilla toteutettavista rahoitustoimista annetun asetuksen nojalla antaman teknisen lausunnon mukaista.
            
            
               ESMA ei ole saadun palautteen perusteella muuttanut teknistä lausuntoaan tältä osin. Tiettyjen laskentatapojen osalta ESMA on tehnyt selväksi, että vähimmäismaksujärjestelyä ei sovellettaisi valvontamaksuihin vuonna n niiden yritysten osalta, jotka on rekisteröity samana vuonna n. Tällöin rekisteröintimaksu kerrottaisiin yrityksen rekisteröintipäivän ja vuoden lopun välisen jakson työpäivien määrällä jaettuna 250:llä.
            
            
               iv) Ensimmäisen rekisteröintivuoden jälkeiset valvontamaksut
            
            
               Edellä mainitut seikat huomioon ottaen ESMA on ehdottanut, että kultakin rekisteriltä perittäisiin vuotuinen valvontamaksu, joka olisi suhteutettu rekisterin sovellettavan liikevaihdon osuuteen arvopaperistamisrekisterien tuottamasta kokonaisliikevaihdosta laskettuna edellä mainitun sovellettavan liikevaihdon mukaisesti, kuitenkin siten, että vähimmäismaksu on 30 000 euroa. Tämä merkitsisi sitä, että kullekin yritykselle osoitettaisiin osa ESMAn kokonaisvalvontakustannuksista. 
            
            
               Enemmistö tähän kysymykseen vastanneista kannatti ehdotusta. Joitakin huolia herätti kuitenkin se, että arvopaperistamisrekisterien liiketoimintamallien elinkelpoisuudesta ei pystytä ennustamaan vuotuisia valvontakustannuksia, kun ESMAn tulevia valvontakustannuksia ei tiedetä, ja eräät vastaajat pyysivät, että ESMAn vuotuiset valvontakustannukset rajattaisiin tiettyyn prosenttiosuuteen kunkin rekisterin vuotuisesta liikevaihdosta ja että jos rekisteri ei enää täytä rekisteröinnin edellytyksiä, ESMAn olisi korvattava maksetut maksut.
            
            
               ESMA muistutti vastauksessaan, että arvopaperistamisasetuksen 16 artiklan 1 kohdan nojalla sen tehtävänä on kattaa täysimääräisesti arvopaperistamisrekisteripalvelujen tarjoamiseksi rekisteröityjen yritysten valvonnasta aiheutuvat kustannukset, eikä 16 artiklan 1 kohdassa oteta käyttöön mitään ylärajan tai kynnysarvon käsitettä, jonka ylittyessä ESMAn valvontakustannuksia ei tulisi periä takaisin. ESMA korosti suunnittelemiensa tulevien valvontakustannusten osalta, että kun sen valvomien yhteisötyyppien määrä ja sen valvomien yhteisöjen lukumäärä kasvaa, voi syntyä lisää valvontakustannussäästöihin johtavia synergiaetuja. Jos ESMAn maksut asetetaan vastaamaan sen valvontakustannuksia, kaikki tämäntyyppiset kustannussäästöt siirrettäisiin ajan mittaan valvontamaksujen alennuksina valvotuille yhteisöille.
            
            
               Lisäksi ESMA on katsonut, että jos arvopaperistamisrekisterin rekisteröinti ESMAssa lakkaa, käytettäisiin tilannekohtaisia lisävalvontatoimia ja että tällä hetkellä ei näyttäisi olevan perusteltua ottaa käyttöön säännöksiä, jotka koskevat kyseisen rekisterin ESMAlle mahdollisesti maksamien valvontamaksujen korvaamista.
            
            
               ESMA ehdotti, että tosiasialliset vuotuiset valvontamaksut perustuisivat seuraavaan laskenta-aikatauluun: a) vuoden n – 1 neljännen vuosineljänneksen alussa ESMA ilmoittaa arvopaperistamisrekistereille niiden seuraavan vuoden (eli vuoden n) vuosimaksun. Tämä perustuisi vuoden n – 2 tarkastettuun tilinpäätökseen; b) kunkin arvopaperistamisrekisterin on maksettava maksu vuodelta n viimeistään sen vuoden maaliskuun lopussa, jota maksu koskee.
            
            
               ESMA on kuitenkin myöntänyt, että kahden ensimmäisen julkistamisvaatimusten alkamisen jälkeisen vuoden aikana sovellettavia liikevaihtoa koskevia lukuja ei ole saatavilla rekisteröityjen rekisterien vuositilinpäätöksistä, koska sovellettava liikevaihto perustuisi arvopaperistamisasetuksen mukaisten palvelujen tarjoamiseen. 
            
            
               Tästä syystä ESMA on ehdottanut, että yrityksen rekisteröinnin jälkeisten kahden ensimmäisen kokonaisen vuoden aikana se käyttäisi laskelmissaan arvioituja sovellettavia liikevaihtoja. Nämä tiedot saataisiin arvopaperistamisrekisterien rekisteröintihakemusten yhteydessä ESMAlle toimitetuista liiketoimintasuunnitelmista. Jos rekisterin arviot poikkeavat merkittävästi myöhemmästä todellisesta liikevaihdosta, kulut korvautuvat seuraavina vuosina, kun todelliset sovellettavat liikevaihdot ovat saatavilla yrityksen tarkastetuista tilinpäätöksistä, ja ne sisällytetään siten laskentakaavaan. 
            
            
               ESMAn ehdotus sai yleisesti myönteisen vastaanoton, ja siksi se on sisällytetty ESMAn lopulliseen tekniseen lausuntoon sellaisenaan. 
            
            
               Maksamis- ja korvaamissäännökset 
            
            
               i) Uudesta rekisteröinnistä ja rekisteröinnin laajentamisesta perittävät maksut 
            
            
               Koska arvopaperistamisasetuksen 16 artiklassa säädetään, että ESMAn on veloitettava arvopaperistamisrekistereiltä maksuja, joilla ”on katettava kokonaan ESMAlle arvopaperistamisrekisterien rekisteröinnistä, tunnustamisesta ja valvonnasta aiheutuvat välttämättömät kustannukset sekä korvattava mahdolliset kustannukset, joita toimivaltaisille viranomaisille aiheutuu tehtävien siirtämisestä tämän asetuksen 14 artiklan 1 kohdan nojalla”, voidaan katsoa, että kyseisten maksujen maksaminen on arvopaperistamisasetuksen mukaisen arvopaperistamisrekisterin rekisteröinnin tai rekisteröinnin laajentamisen olennainen edellytys.
            
            
               Sen vuoksi ESMA on ehdottanut, että arvopaperistamisrekisterin olisi maksettava asiaankuuluvat rekisteröintimaksut ja rekisteröinnin laajentamisesta perittävät maksut, kun se hakee rekisteröintiä. Tämä ehdotus on Euroopan markkinarakenneasetuksen mukaisten ESMAn maksuja koskevien vaatimusten mukainen, ja kaikki vastaajat hyväksyivät sen yksimielisesti. 
            
            
               ii) Korvaamissäännöt siinä tapauksessa, että hakemus peruutetaan 
            
            
               Euroopan markkinarakenneasetuksen mukaisessa ESMAn nykyisessä maksudoktriinissa (komission delegoitu asetus (EU) N:o 1003/2013) ei säädetä korvauksista rekisteröintiä hakeville kauppatietorekistereille siinä tapauksessa, että hakemus peruutetaan ennen rekisteröintipäätöstä. Maksudoktriinin jälkeen saamansa kokemuksen perusteella ESMA on kuitenkin myöntänyt, että tämä ei ehkä tarjoa asianmukaisia kannustimia hakijoille, joiden rekisteröintihakemukset ovat selvästi epäonnistuneita, mikä kuluttaa liiallisesti ESMAn voimavaroja. ESMA on sen vuoksi ehdottanut seuraavia rekisteröintimaksujen korvaamissäännöksiä: a) 50 prosentin korvaus hakemuksista, jotka peruutetaan ennen kuin ESMA ehtii arvioida ne täydellisiksi (arvopaperistamisasetuksen 10 artiklan 6 kohdan mukaisesti); ja b) nollan prosentin korvaus hakemuksista, jotka peruutetaan sen jälkeen, kun ESMA on arvioinut ne täydellisiksi (eli hakemukset, joita on alettu tutkia arvopaperistamisasetuksen 12 artiklan mukaisesti).
            
            
               Tämä ehdotus sai myönteisen vastaanoton, ja siksi se on sisällytetty ESMAn lopulliseen tekniseen lausuntoon sellaisenaan. 
            
            
               iii) Vuotuisten valvontamaksujen maksuaikataulu
            
            
               Arvopapereilla toteutettavista rahoitustoimista annetun asetuksen mukaisessa kauppatietorekisterien maksujärjestelyssä säädetään, että kauppatietorekisterien on maksettava vuotuiset valvontamaksunsa kahdessa maksuerässä, joista ensimmäinen maksetaan viimeistään 28 päivänä helmikuuta ja toinen viimeistään 31 päivänä lokakuuta. ESMA on kuitenkin ehdottanut, että arvopaperistamisrekisterien vuotuiset valvontamaksut maksettaisiin yhtenä eränä, kun otetaan huomioon ESMAn kokemus maksujen käsittelystä ja maksuaikataulun yksinkertaistamisen edut. 
            
         
         
            
               ESMA ei ole saadun myönteisen palautteen perusteella muuttanut teknistä lausuntoaan tältä osin. 
            
            
               iv) Korvausten maksaminen toimivaltaisille viranomaisille 
            
            
               Arvopaperistamisasetuksen 16 artiklan 1 kohdassa säädetään, että kaikki kustannukset, joita kansallisille toimivaltaisille viranomaisille aiheutuu ESMAn siirtämien valvontatehtävien hoitamisesta, katetaan ESMAn valvontamaksuilla. Tämä tarkoittaa sitä, että toimivaltainen viranomainen ei peri näitä kustannuksia suoraan arvopaperistamisrekisteriltä.
            
            
               Tämän artiklan ja arvopapereilla toteutettavista rahoitustoimista annetun asetuksen ja Euroopan markkinarakenneasetuksen mukaisten nykyisten järjestelyjen mukaisesti ESMA on ehdottanut, että kansallisille toimivaltaisille viranomaisille korvattavien kustannusten on täytettävä seuraavat ehdot: a) ESMA ja toimivaltainen viranomainen ovat aiemmin sopineet kustannuksista; b) kustannukset lasketaan ESMAn arvopaperistamisrekistereistä aiheutuvien hallinnollisten kokonaiskustannusten määrittämisessä käytetyn menetelmän mukaisesti; c) kustannukset ovat oikeassa suhteessa kyseisten arvopaperistamisrekisterien sovellettavaan liikevaihtoon; d) kustannukset eivät ole suuremmat kuin kyseisten arvopaperistamisrekisterien maksamien valvontamaksujen kokonaismäärä.
            
            
               ESMA huomautti myös, että se päättää tehtävien siirtämisestä kansallisille toimivaltaisille viranomaisille riippumattomasti ja että tehtävät voidaan peruuttaa milloin tahansa, eivätkä tehtävät vaikuta tietyltä arvopaperistamisrekisteriltä perittävien maksujen määrään.
            
            
               Saadun palautteen perusteella ESMA ei ole muuttanut teknistä lausuntoaan tältä osin. 
            
            
               Tämä asetus perustuu ESMAn teknisessä lausunnossaan ehdottamiin toimenpiteisiin.
            
            
               4.DELEGOIDUN SÄÄDÖKSEN OIKEUDELLINEN SISÄLTÖ
            
            
               Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta 24 päivänä marraskuuta 2010 annetun Euroopan parlamentin ja neuvoston asetuksen (EU) N:o 1095/2010 62 artiklassa säädetään, että ESMAn tulot koostuvat unionin säädöksissä tarkemmin säädetyissä tapauksissa ESMAlle suoritettavien maksujen, finanssimarkkinoiden toimijoiden valvonnasta vastaavien kansallisten viranomaisten maksuosuuksien ja unionin avustuksen yhdistelmästä.
            
            
               Tässä delegoidussa säädöksessä määritetään arvopaperistamisrekisterien maksamien maksujen tyypit. Siinä vahvistetaan i) hakijoilta perittävien rekisteröintimaksujen ja rekisteröinnin laajentamisesta perittävien maksujen taso, ii) sovellettava liikevaihto, jonka perusteella vuotuiset valvontamaksut peritään, ja iii) vuotuisten valvontamaksujen taso.
            
            
               Delegoidussa säädöksessä määritetään lopuksi maksamiseen sovellettavat säännökset ja säädetään kansallisille toimivaltaisille viranomaisille aiheutuvien kustannusten korvaamisesta.
            
            
               KOMISSION DELEGOITU ASETUS (EU) …/…,
            
            
               annettu 18.9.2020,
            
            
               Euroopan parlamentin ja neuvoston asetuksen (EU) 2017/2402 täydentämisestä Euroopan arvopaperimarkkinaviranomaisen arvopaperistamisrekistereiltä perimien maksujen osalta
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon yleisestä arvopaperistamista koskevasta kehyksestä ja erityisestä kehyksestä yksinkertaiselle, läpinäkyvälle ja standardoidulle arvopaperistamiselle sekä direktiivien 2009/65/EY, 2009/138/EY ja 2011/61/EU ja asetusten (EY) N:o 1060/2009 ja (EU) N:o 648/2012 muuttamisesta 12 päivänä joulukuuta 2017 annetun Euroopan parlamentin ja neuvoston asetuksen (EU) 2017/2402
                  6
                ja erityisesti sen 16 artiklan 2 kohdan,
            
            
               sekä katsoo seuraavaa:
            
            
               (1)Euroopan arvopaperimarkkinaviranomainen, jäljempänä ’ESMA’, veloittaa arvopaperistamisrekistereiltä maksuja asetuksen (EU) 2017/2402 16 artiklan mukaisesti, ja näillä maksuilla katetaan kokonaan ESMAlle arvopaperistamisrekisterien rekisteröinnistä, tunnustamisesta ja valvonnasta aiheutuvat välttämättömät kustannukset. Sellaisten arvopaperistamisrekisterien, jotka aikovat tarjota oheispalveluja, rekisteröintihakemuksien käsittelemisestä aiheutuu ESMAlle enemmän kustannuksia. Nämä kustannukset ovat kuitenkin pienempiä siinä tapauksessa, että arvopaperistamisrekisteri on jo rekisteröity kauppatietorekisteriksi joko asetuksen (EU) N:o 648/2012
                  7
                tai asetuksen (EU) 2015/2365
                  8
                mukaisesti. Rekisteröintiä hakevien yhteisöjen rekisteröintimaksussa olisi sen vuoksi otettava erityisesti huomioon arvopaperistamisrekisterin tarjoamien palvelujen tyyppi ja se, onko arvopaperistamisrekisteri jo rekisteröity kauppatietorekisteriksi. Koska rekisteröintihakemuksen arvioinnista ESMAlle aiheutuvat kustannukset ovat hakijan koosta huolimatta samat, ja ne riippuvat ainoastaan tarjottavien palvelujen tyypistä, on asianmukaista, että rekisteröintimaksu on kiinteä.
            
         
         
            
               (2)Kun yhteisö, jota ei ole jo rekisteröity kauppatietorekisteriksi, jättää samanaikaisesti rekisteröintihakemukset sekä kauppatietorekisteriksi että arvopaperistamisrekisteriksi, kyseisten hakemusten samanaikaisesta käsittelystä ESMAlle aiheutuvat kustannukset ovat myös alhaisemmat synergiaetujen vuoksi. Kun nämä hakemukset toimitetaan samanaikaisesti, arvopaperistamisrekisterin olisi maksettava kauppatietorekisterin rekisteröinnistä tapauksen mukaan asetuksen (EU) N:o 648/2012 tai asetuksen (EU) 2015/2365 mukainen täysimääräinen maksu, kun taas arvopaperistamisrekisteriksi rekisteröitymisestä olisi maksettava alennettu, rekisteröinnin laajentamisesta perittävä maksu.
            
            
               (3)Rekisteröinnin jälkeen oheispalveluja tarjoavan arvopaperistamisrekisterin rekisteröintimaksussa tai rekisteröinnin laajentamisesta perittävässä maksussa olisi otettava huomioon kyseiset oheispalvelut. Sitä vastoin jos arvopaperistamisrekisteri lopettaa rekisteröinnin jälkeen oheispalvelujen tarjoamisen, sen rekisteröintimaksua tai rekisteröinnin laajentamisesta perittävää maksua ei tulisi palauttaa, sillä ESMAlle on jo aiheutunut kustannuksia hakemuksen arvioinnista.
            
            
               (4)Jotta vältyttäisiin perusteettomilta hakemuksilta, rekisteröintimaksuja tai rekisteröinnin laajentamisesta perittäviä maksuja ei tulisi maksaa takaisin, jos ESMA epää rekisteröinnin, ja ne tulisi maksaa takaisin vain osittain, jos hakija peruuttaa hakemuksensa rekisteröintiprosessin aikana.
            
            
               (5)Jotta varmistettaisiin valvontamaksujen oikeudenmukainen jakautuminen ja se, että määrätyt maksut vastaavat ESMAlle kunkin valvottavan yhteisön osalta aiheutuneita todellisia kustannuksia, vuotuinen valvontamaksu olisi laskettava kunkin arvopaperistamisrekisterin tuottaman liikevaihdon perusteella. Jos rekisteröidyn arvopaperistamisrekisterin aikaisempaa liikevaihtoa koskevia tietoja ei ole saatavilla, vuotuisen valvontamaksun olisi perustuttava arvopaperistamisrekisterin ennakoituun liikevaihtoon.
            
            
               (6)Arvopaperistamisrekisteriltä perittävien vuotuisten valvontamaksujen olisi oltava oikeassa suhteessa kyseisen arvopaperistamisrekisterin tiettynä tilivuonna kertyneeseen liikevaihtoon, kun sitä verrataan kaikkien rekisteröityjen ja valvottavien arvopaperistamisrekisterien saman vuoden kokonaisliikevaihtoon. Kullekin arvopaperistamisrekisterille olisi myös asetettava vuotuinen vähimmäismaksu, sillä kaikkien arvopaperistamisrekisterien valvonnasta aiheutuu joitakin kiinteitä hallintokustannuksia kertyneen liikevaihdon määrästä riippumatta.
            
            
               (7)Koska arvopaperistamisrekisterin toiminnasta on saatavilla vain vähän tietoja sen rekisteröintiä seuraavana tilivuonna, kyseisen tilivuoden vuotuinen valvontamaksu olisi laskettava rekisteröintimaksun ja niiden valvontatoimien perusteella, jotka ESMA on toteuttanut valvoakseen arvopaperistamisrekisteriä kyseisen vuoden aikana. Ensimmäisinä rekisteröintiä seuraavina kuukausina valvontatyö on samankaltaista kuin hakijan rekisteröinnin arviointi. Sen vuoksi arvopaperistamisrekisterin ensimmäisenä toimintavuonna valvontamaksun olisi perustuttava hakijan maksamaan rekisteröintimaksuun, jota mukautetaan kertoimella.
            
            
               (8)ESMAn vuotuisen talousarviomenettelyn ja valvontakustannusten arvioimiseen tarvittavan ajan vuoksi kunkin tilivuoden lokakuun 1 päivänä tai sen jälkeen rekisteröityjä arvopaperistamisrekistereitä ei voida ottaa huomioon laskettaessa seuraavan vuoden vuotuisia kokonaisvalvontakustannuksia. Sen vuoksi arvopaperistamisrekisterin, joka on rekisteröity edellisen vuoden lokakuun 1 päivänä tai sen jälkeen, vuotuisen valvontamaksun olisi oltava yhtä suuri kuin sen rekisteröintimaksun.
            
            
               (9)Kansallisille toimivaltaisille viranomaisille aiheutuu kustannuksia asetuksen (EU) 2017/2402 mukaisten tehtävien suorittamisesta ja erityisesti kyseisen asetuksen 14 artiklan 1 kohdan mukaisesti siirrettyjen tehtävien suorittamisesta. Myös nämä kustannukset olisi katettava ESMAn arvopaperistamisrekistereiltä perimillä maksuilla. Jotta vältyttäisiin siltä, että toimivaltaiset viranomaiset kärsivät tappiota tai saavat voittoa niille siirrettyjen tehtävien suorittamisesta tai ESMAn avustamisesta, ESMAn olisi korvattava kansallisille toimivaltaisille viranomaisille ainoastaan tässä suhteessa aiheutuneet todelliset kustannukset,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Valvontakustannusten kattaminen kokonaan 
            
            
               Arvopaperistamisrekistereiltä perittävillä maksuilla katetaan
            
            
               a)kaikki kustannukset, jotka liittyvät ESMAn asetuksen (EU) 2017/2402 mukaisesti suorittamaan arvopaperistamisrekisterien rekisteröintiin ja valvontaan, mukaan lukien kustannukset, jotka aiheutuvat asetuksen (EU) N:o 648/2012 VI osaston 1 luvun tai asetuksen (EU) 2015/2365 III luvun nojalla jo rekisteröityjen kauppatietorekisterien rekisteröinnin laajentamisesta;
            
            
               b)kaikki kustannukset, jotka aiheutuvat korvausten maksamisesta toimivaltaisille viranomaisille niiden asetuksen (EU) 2017/2402 mukaisesti tekemästä työstä tai niille tämän asetuksen 14 artiklan 1 kohdan nojalla siirrettyjen tehtävien hoitamisesta.
            
            
               2 artikla
            
            
               Sovellettava liikevaihto
            
            
               1.Arvopaperistamisrekisterien, jotka on rekisteröity ainoastaan asetuksen (EU) 2017/2402 mukaisesti, on tämän asetuksen soveltamista varten pidettävä tarkastettua kirjanpitoa, jossa eritellään seuraavista syntyneet tuotot:
            
            
               a)komission delegoidun asetuksen (EU) (EU) 2020/1230
                  9
                1 artiklan 3 kohdan mukaiset arvopaperistamisen ydinpalvelut;
            
            
               b)delegoidun asetuksen (EU) 2020/1230 1 artiklan 4 kohdan mukaiset arvopaperistamisen ydinpalvelut. 
            
            
               c)muut tarjotut palvelut.
            
         
         
            
               2.Asetuksen (EU) 2017/2402 mukaisesti rekisteröidyn arvopaperistamisrekisterin, joka on myös rekisteröity kauppatietorekisteriksi joko asetuksen (EU) N:o 648/2012 tai asetuksen (EU) 2015/2365 mukaisesti, on tämän asetuksen soveltamista varten pidettävä tarkastettua kirjanpitoa, jossa eritellään seuraavista syntyneet tuotot:
            
            
               a)arvopaperistamisen ydinpalvelujen tarjoaminen;
            
            
               b)arvopaperistamisen oheispalvelujen tarjoaminen;
            
            
               c)ydintoiminnot, jotka muodostuvat asetuksen (EU) N:o 648/2012 mukaisesta johdannaisia koskevien tietojen keskitetystä keruusta ja ylläpidosta;
            
            
               d)sellaisten oheispalvelujen tarjoaminen, jotka liittyvät asetuksen (EU) N:o 648/2012 mukaiseen johdannaisia koskevien tietojen keskitettyyn keruuseen ja ylläpitoon;
            
            
               e)ydintoiminnot, jotka muodostuvat asetuksen (EU) 2015/2365 mukaisesta, arvopapereilla toteutettavia rahoitustoimia koskevien tietojen keskitetystä keruusta ja ylläpidosta;
            
            
               f)sellaisten oheispalvelujen tarjoaminen, jotka liittyvät suoraan asetuksen (EU) 2015/2365 mukaiseen, arvopapereilla toteutettavia rahoitustoimia koskevien tietojen keskitettyyn keruuseen ja ylläpitoon;
            
            
               g)sellaisten yhdistettyjen oheispalvelujen tarjoaminen, jotka liittyvät suoraan
            
            
               i)
                     a ja c alakohdassa tarkoitettuihin toimintoihin;
            
            
               ii)
                     a ja e alakohdassa tarkoitettuihin toimintoihin;
            
            
               iii)
                     c ja e alakohdassa tarkoitettuihin toimintoihin;
            
            
               h)muut tarjotut palvelut.
            
            
               3.Arvopaperistamisrekisterin sovellettava liikevaihto tiettynä vuonna n on seuraavien erien summa: 
            
            
               a)vuoden n – 2 tarkastettuihin tilinpäätöksiin perustuvat rekisterin tuotot tai arvioidut tuotot, joihin sovelletaan 5 kohtaa ja jotka ovat syntyneet 2 kohdan a alakohdassa tarkoitetuista toiminnoista;
            
            
               b)vuoden n – 2 tarkastettuihin tilinpäätöksiin perustuvat rekisterin tuotot tai arvioidut tuotot 2 kohdan b alakohdassa tarkoitetuista toiminnoista ja sovellettava osuus 2 kohdan g alakohdan i ja ii alakohdassa tarkoitetuista toiminnoista saaduista tuotoista.
            
            
               4.3 kohdan b alakohdassa tarkoitettu sovellettava osuus tuotoista on yhtä suuri kuin 2 kohdan a alakohdassa tarkoitettujen toimintojen tuottamien tuottojen määrä jaettuna seuraavissa tarkoitettujen toimintojen tuottamien tuottojen summalla:
            
            
               a)2 kohdan a alakohta;
            
            
               b)2 kohdan c alakohta; 
            
            
               c)2 kohdan e alakohta.
            
            
               5.Jos vuoden n – 2 tarkastettuja tilinpäätöksiä ei ole saatavilla, ESMA käyttää vuoden n arvioituja tuloja, jotka on esitetty ESMAlle delegoidun asetuksen (EU) 2020/1230 13 artiklan 3 kohdan mukaisesti toimitetussa liiketoimintasuunnitelmassa. Arvioidut tuotot jaetaan seuraaviin osiin:
            
         
         
            
               a)tuotot, jotka arvioidaan saatavan 2 kohdan a alakohdassa tarkoitetuista toiminnoista;
            
            
               b)tuotot, jotka arvioidaan saatavan 2 kohdan b alakohdassa tarkoitetuista toiminnoista;
            
            
               c)tuotot, jotka arvioidaan saatavan 2 kohdan g alakohdan i ja ii alakohdassa tarkoitetuista toiminnoista.
            
            
               Jos arvopaperistamisrekisteri päättää toimittaa ESMAlle päivitetyt tiedot vuoden n arvioiduista tuloista, sen on toimitettava ne viimeistään 30 päivänä syyskuuta vuonna n – 1.
            
            
               3 artikla
            
            
               Rekisteröintimaksu ja rekisteröinnin laajentamisesta perittävä maksu
            
            
               1.Jos hakijaa ei ole rekisteröity kauppatietorekisteriksi asetuksen (EU) N:o 648/2012 VI osaston 1 luvun tai asetuksen (EU) 2015/2365 III luvun mukaisesti, rekisteröintimaksu on
            
            
               a)100 000 euroa siinä tapauksessa, että rekisteri aikoo tarjota 2 artiklan 2 kohdan b alakohdassa, g alakohdan i alakohdassa tai g alakohdan ii alakohdassa tarkoitettuja oheispalveluja;
            
            
               b)65 000 euroa siinä tapauksessa, että a alakohtaa ei sovelleta.
            
            
               2.Jos hakija on rekisteröity kauppatietorekisteriksi asetuksen (EU) N:o 648/2012 VI osaston 1 luvun tai asetuksen (EU) 2015/2365 III luvun mukaisesti, rekisteröinnin laajentamisesta perittävä maksu on
            
            
               a)50 000 euroa siinä tapauksessa, että rekisteri aikoo tarjota 2 artiklan 2 kohdan b alakohdassa, g alakohdan i alakohdassa tai g alakohdan ii alakohdassa tarkoitettuja oheispalveluja;
            
            
               b)32 500 euroa siinä tapauksessa, että a alakohtaa ei sovelleta.
            
            
               3.Jos hakijaa ei ole rekisteröity kauppatietorekisteriksi asetuksen (EU) N:o 648/2012 tai asetuksen (EU) 2015/2365 mukaisesti, ja se jättää samanaikaisesti asetuksen (EU) 2017/2402 mukaisen rekisteröintihakemuksen ja asetuksen (EU) N:o 648/2012 mukaisen rekisteröintihakemuksen tai asetuksen (EU) 2015/2365 mukaisen rekisteröintihakemuksen, hakijan on maksettava tapauksen mukaan joko komission delegoidun asetuksen (EU) N:o 1003/2013
                  10
                6 artiklan tai komission delegoidun asetuksen (EU) 2019/360
                  11
                5 artiklan 1 kohdan mukainen täysimääräinen rekisteröintimaksu ja 3 kohdan mukainen rekisteröinnin laajentamisesta perittävä maksu.
            
            
               4.Jos hakijaa ei ole rekisteröity kauppatietorekisteriksi asetuksen (EU) N:o 648/2012 tai asetuksen (EU) 2015/2365 mukaisesti, ja se jättää samanaikaisesti sekä asetuksen (EU) N:o 648/2012 mukaisen rekisteröintihakemuksen että asetuksen (EU) 2015/2365 mukaisen rekisteröintihakemuksen ja asetuksen (EU) 2017/2402 mukaisen rekisteröintihakemuksen, hakijan on maksettava delegoidun asetuksen (EU) N:o 1003/2013 6 artiklan mukainen täysimääräinen rekisteröintimaksu, delegoidun asetuksen (EU) 2019/360 5 artiklan 5 kohdan mukainen rekisteröinnin laajentamisesta perittävä maksu ja 3 kohdan mukainen rekisteröinnin laajentamisesta perittävä maksu.
            
            
               5.Arvopaperistamisrekisterin, joka tarjoaa oheispalveluja rekisteröinnin jälkeen ja joka näin ollen on velvollinen maksamaan korkeamman rekisteröintimaksun tai korkeamman rekisteröinnin laajentamisesta perittävän maksun kuin alun perin maksettu rekisteröintimaksu tai rekisteröinnin laajentamisesta perittävä maksu, on maksettava alun perin maksetun rekisteröintimaksun tai rekisteröinnin laajentamisesta perittävän maksun ja korkeamman sovellettavan rekisteröintimaksun tai rekisteröinnin laajentamisesta perittävän maksun välinen erotus.
            
            
               4 artikla
            
            
               Rekisteröidyiltä arvopaperistamisrekistereiltä ja rekisteröintiään laajentaneilta arvopaperistamisrekistereiltä perittävät vuotuiset valvontamaksut
            
            
               1.Kaikista rekisteröidyistä arvopaperistamisrekistereistä vuonna n perittävän vuotuisen valvontamaksun on oltava yhtä suuri kuin kyseisten arvopaperistamisrekisterien toimintojen valvonnan kustannusarvio, joka sisältyy ESMAn kyseisen vuoden talousarvioon.
            
            
               2.Arvopaperistamisrekisterin rekisteröintivuodelta maksaman vuotuisen valvontamaksun on oltava yhtä suuri kuin 5 artiklan nojalla maksettava rekisteröintimaksu kerrottuna suhdeluvulla, joka on rekisteröintipäivän ja vuoden lopun välisen jakson työpäivien määrä jaettuna 250:llä.
            
            
               3.Edellisen vuoden lokakuun 1 päivänä tai sen jälkeen rekisteröidyn arvopaperistamisrekisterin vuoden n veloitettava vuotuinen valvontamaksu on yhtä suuri kuin 5 artiklan nojalla maksettava rekisteröintimaksu.
            
         
         
            
               4.Ennen edellisen vuoden lokakuun 1 päivää rekisteröidyn arvopaperistamisrekisterin maksettavaksi tuleva vuoden n vuotuinen valvontamaksu on yhtä suuri kuin 1 kohdassa tarkoitettu vuotuinen valvontamaksu jaettuna kaikkien ennen kyseisen edellisen vuoden lokakuun 1 päivää rekisteröityjen arvopaperistamisrekisterien kesken suhteessa kunkin arvopaperistamisrekisterin 2 artiklan 3 kohdan mukaisesti laskettuun sovellettavaan liikevaihtoon.
            
            
               5.Vuotuisen valvontamaksun on oltava vähintään 30 000 euroa lukuun ottamatta 2 kohdan mukaisesti maksettavaa vuotuista valvontamaksua.
            
            
               5 artikla
            
            
               Maksamiseen sovellettavat yleiset säännökset
            
            
               1.Kaikki maksut on suoritettava euroina. Maksut on suoritettava 6, 7 ja 8 artiklan mukaisesti. 
            
            
               2.Kaikista myöhästyneistä maksuista veloitetaan viivästyskorko, joka on 0,1 prosenttia maksettavasta määrästä päivää kohden.
            
            
               6 artikla
            
            
               Rekisteröintimaksujen ja korvausten maksaminen
            
            
               1.Edellä 3 artiklassa tarkoitettu rekisteröintimaksu ja rekisteröinnin laajentamisesta perittävä maksu on maksettava kokonaisuudessaan silloin, kun arvopaperistamisrekisteri jättää rekisteröintihakemuksen.
            
            
               2.Puolet arvopaperistamisrekisterin maksamasta rekisteröintimaksusta tai rekisteröinnin laajentamisesta perittävästä maksusta maksetaan takaisin siinä tapauksessa, että arvopaperistamisrekisteri peruuttaa rekisteröintihakemuksensa ennen kuin ESMA on ilmoittanut arvopaperistamisrekisterille, että sen hakemus on asetuksen (EU) 2017/2402 10 artiklan 6 kohdan mukaisesti täydellinen.
            
            
               3.Rekisteröintimaksua tai rekisteröinnin laajentamisesta perittävää maksua ei makseta takaisin sen jälkeen, kun ESMA on ilmoittanut arvopaperistamisrekisterille, että sen hakemus on asetuksen (EU) 2017/2402 10 artiklan 6 kohdan mukaisesti täydellinen. 
            
            
               7 artikla
            
            
               Vuotuisten valvontamaksujen maksaminen
            
            
               Edellä 4 artiklassa tarkoitettu vuotuinen valvontamaksu maksetaan yhdessä maksuerässä, joka on maksettava viimeistään sen vuoden maaliskuun lopussa, jota se koskee, lukuun ottamatta mainitun artiklan 2 ja 3 kohdassa tarkoitettua vuotuista valvontamaksua. 
            
            
               ESMA lähettää kaikille rekisteröidyille arvopaperistamisrekistereille laskut, joissa täsmennetään vuotuisen maksun määrä, vähintään 30 kalenteripäivää ennen vuotuisen maksun eräpäivää.
            
            
               8 artikla
            
            
               Korvausten maksaminen toimivaltaisille viranomaisille
            
            
               1.Ainoastaan ESMA saa periä rekisteröintimaksun, rekisteröinnin laajentamisesta perittävän maksun ja vuotuisen valvontamaksun. 
            
            
               2.ESMA korvaa toimivaltaiselle viranomaiselle ne todelliset kustannukset, jotka aiheutuvat asetuksen (EU) 2017/2402 mukaisten tehtävien suorittamisesta ja tehtävien siirtämisestä asetuksen (EU) N:o 648/2012 74 artiklan nojalla asetuksen (EU) 2015/2365 9 artiklan 1 kohdan mukaisesti ja asetuksen (EU) 2017/2402 14 artiklan 1 kohdan mukaisesti.
            
            
               9 artikla
            
         
         
            
               Voimaantulo
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 18.9.2020
            
            
               
                     Komission puolesta
               
               
                     Puheenjohtaja 
                     Ursula von der Leyen
                        
                  
            
         
         
            
                  
                     (1)
                  
                        Euroopan parlamentin ja neuvoston asetus (EU) 2017/2402, annettu 12 päivänä joulukuuta 2017, yleisestä arvopaperistamista koskevasta kehyksestä ja erityisestä kehyksestä yksinkertaiselle, läpinäkyvälle ja standardoidulle arvopaperistamiselle sekä direktiivien 2009/65/EY, 2009/138/EY ja 2011/61/EU ja asetusten (EY) N:o 1060/2009 ja (EU) N:o 648/2012 muuttamisesta.
               
               
                  
                     (2)
                  
                        Euroopan markkinarakenneasetus (Euroopan parlamentin ja neuvoston asetus (EU) N:o 648/2012, annettu 4 päivänä heinäkuuta 2012, OTC-johdannaisista, keskusvastapuolista ja kauppatietorekistereistä).
               
               
                  
                     (3)
                  
                        Arvopapereilla toteutettavista rahoitustoimista annettu asetus (Euroopan parlamentin ja neuvoston asetus (EU) 2015/2365, annettu 25 päivänä marraskuuta 2015, arvopapereilla toteutettavien rahoitustoimien ja uudelleenkäytön raportoinnista ja läpinäkyvyydestä sekä asetuksen (EU) N:o 648/2012 muuttamisesta).
               
               
                  
                     (4)
                  
                        Komission delegoitu asetus (EU) N:o 1003/2013, annettu 12 päivänä heinäkuuta 2013, Euroopan parlamentin ja neuvoston asetuksen (EU) N:o 648/2012 täydentämisestä Euroopan arvopaperimarkkinaviranomaisen kauppatietorekistereiltä kantamien maksujen osalta.
               
               
                  
                     (5)
                  
                        Komission delegoitu asetus (EU) 2019/360, annettu 13 päivänä joulukuuta 2018, Euroopan parlamentin ja neuvoston asetuksen (EU) 2015/2365 täydentämisestä Euroopan arvopaperimarkkinaviranomaisen kauppatietorekistereiltä perimien maksujen osalta.
               
               
                  
                     (6)
                  
                        EUVL L 347, 28.12.2017, s. 35. 
               
               
                  
                     (7)
                  
                        Euroopan parlamentin ja neuvoston asetus (EU) N:o 648/2012, annettu 4 päivänä heinäkuuta 2012, OTC-johdannaisista, keskusvastapuolista ja kauppatietorekistereistä (EUVL L 201, 27.7.2012, s. 1).
               
               
                  
                     (8)
                  
                        Euroopan parlamentin neuvoston asetus (EU) 2015/2365, annettu 25 päivänä marraskuuta 2015, arvopapereilla toteutettavien rahoitustoimien ja uudelleenkäytön raportoinnista ja läpinäkyvyydestä sekä asetuksen (EU) N:o 648/2012 muuttamisesta (EUVL L 337, 23.12.2015, s. 1).
               
               
                  
                     (9)
                  
                        Komission delegoitu asetus (EU) 2020/1230, annettu 29 marraskuuta 2019, Euroopan parlamentin ja neuvoston asetuksen (EU) 2017/2402 täydentämisestä arvopaperistamisrekisterin rekisteröintihakemuksen ja kauppatietorekisterin rekisteröinnin laajentamista koskevan yksinkertaistetun hakemuksen yksityiskohtia koskevilla teknisillä sääntelystandardeilla (EUVL L 289, 3.9.2020, s. 345–363).
               
               
                  
                     (10)
                  
                        Komission delegoitu asetus (EU) N:o 1003/2013, annettu 12 päivänä heinäkuuta 2013, Euroopan parlamentin ja neuvoston asetuksen (EU) N:o 648/2012 täydentämisestä Euroopan arvopaperimarkkinaviranomaisen kauppatietorekistereiltä kantamien maksujen osalta (EUVL L 279, 19.10.2013, s. 4).
               
               
                  
                     (11)
                  
                        Komission delegoitu asetus (EU) 2019/360, annettu 13 päivänä joulukuuta 2018, Euroopan parlamentin ja neuvoston asetuksen (EU) 2015/2365 täydentämisestä Euroopan arvopaperimarkkinaviranomaisen kauppatietorekistereiltä perimien maksujen osalta (EUVL L 81, 22.3.2019, s. 58).